पर्णांग मुख्यतः टेरीडोफाइट्स अथवा फर्न के नाम से प्रचलित हैं जो अपुष्पीय किंतु, संवहन तन्त्रयुक्त तथा बीजाणुयुक्त पादप समुदाय है। इस पादप समुदाय का उल्लेख आज से करीब चालीस करोड़ वर्ष पहले जीवाश्म के रूप में मिलता है। लगभग ढाई सौ लाख वर्ष पहले यह समुदाय पृथ्वी की वनस्पति संपदा का सबसे प्रमुख एवं प्रभावशाली भाग था। परंतु वर्तमान वनस्पति समुदाय में इनका स्थान पुष्पीय समुदाय ने ले लिया है। ऐसा माना जाता है कि जुरासिक काल में पृथ्वी पर जीव जंतुओं में सरिसृपों का प्रमुख स्थान था एवं पादपों में पर्णांगों का सबसे प्रमुख तथा प्रभावशाली स्थान था इसीलिये पर्णांगों को ‘पौधसमुदाय के सर्प’ नाम से भी अंलकृत किया जाता है। पर्णांग प्रायः नम, उष्णकटिबंधीय तथा शीतोष्ण वनों में पाए जाते हैं। विश्व में ज्ञातव्य 12,000 प्रजातियों में से लगभग 1000 प्रजातियाँ भारत में पाई जाती हैं। भारत में पर्णांग मुख्यतः हिमालय के शीतोष्ण तथा देश के दक्षिण एवं पश्चिम के मध्यम तापमान वाले नम तथा छायादार स्थानों में प्रचुर संख्या में पाये जाते हैं। भारत के विभिन्न भागों में पर्णांग को स्थानीय लोग अलग-अलग नाम से जानते हैं। असम में मुख्यतः खाने योग्य पर्णांगों को ‘ढेकिया’ नाम से जाना जाता है। पश्चिम मेघालय में इन्हें ‘पेलोई’ कहा जाता है। हिमाचल प्रदेश में खाने योग्य पर्णांग के लिये ‘लुंगरू’ व उत्तराखंड में ‘लिंगरा’ शब्द का प्रयोग भी किया जाता है। पर्णांग समूह एक बहुपयोगी पादप संपदा है, जिसका अपना एक विशेष आर्थिक महत्व है यह बात अलग है कि पुष्पीय पौधों की तुलना में यह पादप समूह उपेक्षित रहा है, परंतु आज भी इस पादप समुदाय के आर्थिक दोहन की अपार संभावनाएं छिपी हैं। पर्णांग विभिन्न प्रकार की परिस्थितियों में आसानी से विकसित हो जाते हैं।